tartuNLP/wikipedia-smugri-20251201 huggingface dataset:
Simon Kyreneläinen

Simon Kyreneläinen () oli mies, jonka roomalaiset pakottivat kaikkien kolmen synoptisen evankeliumin mukaan kantamaan Jeesus Nasaretilaisen ristiä, kun Jeesus vietiin ristiinnaulittavaksi. Johanneksen evankeliumissa Simonia ei mainita, vaan sen mukaan Jeesus kantaa itse ristinsä.
Satamarock

Satamarock (viralliselta nimeltään Himangan Satamarock) on heinäkuun toisena lauantaina järjestettävä musiikkifestivaali Kalajoen Himangalla.
Satamarock järjestettiin ensimmäisen kerran heinäkuussa 2023. Taustahahmoina tapahtumalle toimivat himankalaistaustaiset Jere Rönkkö, Mika Hakkarainen ja Lasse Joensuu. Pääesiintyjinä ensimmäisen vuoden tapahtumassa olivat Uniklubi ja Hausmylly. Tapahtumaan myytiin noin 1300 lippua, järjestäjien yleisötavoitteen ollessa 700-800 myytyä lippua. Satamarock sai laajasti huomiota Keski-Pohjanmaan alueen paikallismedioissa, sekä valtakunnallisesti Tiktokissa, jossa tapahtumaan liittyvillä videoilla oli elokuussa 2023 yli miljoona näyttökertaa.
Heinäkuussa 2024 Satamarock-tapahtuma järjestettiin toista kertaa. Pääesiintyjinä tapahtumassa nähtiin Dingo, Virve Rosti, Freeman &amp; Menneisyyden Vangit, ja HesaÄijä. Tapahtuman yleisömäärä lähes tuplaantui ensimmäisestä vuodesta, ja kokonaismäärä myydyille lipuille oli yli 2200 kappaletta. Tapahtuma oli loppuunmyyty.
Kolmas Satamarock-tapahtuma julkistettiin marraskuussa 2024. Se järjestettiin lauantaina 12. heinäkuuta 2025, ja pääesiintyjiksi oli ilmoitettu Yö-yhtye sekä Miljoonasade. Tapahtuman järjestäjät ilmoittivat yleisömäärän kasvaneen yli 2500 henkeen, ja yleisesti tapahtuman nostaneen tasoaan merkittävästi edellisvuodesta. Esiintyjät, kuten JP Leppäluoto ja Indica kuvailivat Satamarockin tapahtumapaikkaa yhdeksi Suomen tunnelmallisimmista festarimiljööistä. 
Satamarock järjestetään samana viikonloppuna, kuin perinteikkäät Raumankarin Markkinat, joissa vierailee vuosittain useita satoja ihmisiä Himangan lähikunnista.
5-etyyli-2-metyylipyridiini

5-etyyli-2-metyylipyridiini (C8H11N) on pyridiinijohdannaisiin kuuluva orgaaninen yhdiste. Yhdistettä voidaan käyttää lähtöaineena orgaanisen kemian synteeseissä.
Ominaisuudet, valmistus ja käyttö.
Huoneenlämpötilassa 5-etyyli-2-metyylipyridiini on väritöntä ja pistävänhajuista nestettä. Yhdiste liukenee hieman veteen ja hyvin useisiin orgaanisiin liuottimiin kuten etanoliin, asetoniin ja bentseeniin. Aineen alkyyliryhmät voidaan hapettaa typpihapolla karboksyyliryhmiksi. 
5-etyyli-2-metyylipyridiiniä valmistetaan paraldehydin ja ammoniakin reaktiolla 230°C:n lämpötilassa. Katalyyttinä käytetään ammoniumsuoloja tai etikkahappoa. Reaktiossa muodostuu sivutuotteina muita alkyylipyridiinejä.
5-etyyli-2-metyylipyridiiniä käytetään muun muassa 2,5-pyridiinidikarboksyylihapon, nikotiinihapon, 2-metyyli-5-vinyylipyridiinin ja maatalouskemikaalien valmistamiseen.
Varigin lento 967

Varigin lento 967 oli kansainvälinen rahtilento Naritan kansainväliseltä lentoasemalta Japanista Tyynenmeren yli Los Angelesin kansainväliselle lentoasemalle Yhdysvaltoihin välilaskupaikalleen. Lennon oli tarkoitus jatkaa sieltä Limaan ja sieltä Rio de Janeiroon. Lähdettyään Japanista lento kuitenkin katosi Tyynenmeren yllä. Konetta ei ole löydetty.
Taustaa.
Lennolla 967 oli mukana kuusi miehistön jäsentä: kapteeni, perämies, kaksi alempaa perämiestä sekä kaksi lentomekaanikkoa. Kapteeni Gilberto Araújo da Silva oli aiemmin tunnettu pakkolaskustaan tulipalon takia Pariisissa vuonna 1973. Tässä onnettomuudessa 123 ihmistä menetti henkensä.
Lennolla oli mukana 50 japanilais-brasilialaisen taiteilijan Manabu Maben maalausta, joiden yhteisarvon arvioidaan olleen noin miljoona dollaria.
Katoaminen.
Kone nousi Naritan kansainväliseltä lentoasemalta kello 20.23 paikallista aikaa. Kone teki rutiini-ilmoituksen kello 20.45, ja seuraavaa odotettiin kello 21.23. Ilmoitusta ei kuitenkaan tullut. Tämän jälkeen lennonjohto yritti tunnin verran ottaa yhteyttä koneeseen tuloksetta, ennen kuin ilmoittivat asiasta eteenpäin. Konetta etsittiin kahdeksan päivän ajan ilma- ja merivoimien avulla turhaan.
Onnettomuudesta esitettiin useita salaliittoteorioita liittyen lennon rahtina olleisiin maalauksiin tai Neuvostoliiton ja Yhdysvaltojen väliseen hävittäjäpolitiikkaan. Tutkinnan mukaan todennäköinen syy onnettomuudelle on kuitenkin äkillinen paineen menetys ohjaamossa.
Novodnistrovsk

Novodnistrovsk () on kaupunki Ukrainan Tšernivtsin alueen Dnistrovskin piirissä. Novodnistrovsk sijaitsee Dnestrjoen () varrella, 150 kilometriä aluekeskus Tšernivtsistä itään. 
Ukrainan tilastokeskus arvioi kaupungin väkiluvuksi 10 463 (2022). Vuonna 2001 siellä oli 10 344 asukasta, joista etnisesti ukrainalaisten väestöosuus oli 87,13 prosenttia, venäläisten 10,19 prosenttia ja moldovalaisten 0,95 prosenttia. Lisäksi oli moneen muuhun etniseen ryhmään kuuluvia asukkaita. Vuonna 1990 paikkakunnalla oli noin 10 800 asukasta. 
Tammikuun keskilämpötila on −5,0 ja heinäkuun +19,3 celsiusastetta. Keskimääräinen vuosisademäärä on 624 millimetriä.
Paikkakunnan historia alkaa vuodesta 1973, jolloin Dnestrjokeen rakennettavien Dnestrin vesivoimalaitoksen ja Dnestrin tekojärven vuoksi päätettiin perustaa työläisten asuinalue. Kaupunkityyppisen taajaman aseman se sai vuonna 1975, ja kaupungin aseman 1993.
Novodnistrovsk on Ukrainan kesän 2020 aluehallintouudistuksen jälkeen kuulunut Dnistrovskin piiriin. Sitä ennen paikkakunta oli aluksi (nykyään jo entisen) Sokyrjanyn piirin taajama tai kaupunki ja sitten 2000–2020 Tšernivtsin alueen alainen kaupunki.
TUL Cup 2023

TUL Cup 2023 oli 80. kerran järjestetty Suomen Työväen Urheiluliiton jalkapallomestaruuskilpailu. Mestaruuden voitti Tampereen Pallo-Veikot.
Yhdysvaltain avoin tennisturnaus 2023 – miesten kaksinpeli

Carlos Alcaraz on turnauksen puolustava mestari. Novak Đoković voitti uransa 24. grand-slam turnauksen.
Sijoitetut pelaajat.
&lt;section begin=sijoitetut /&gt;
&lt;section end=sijoitetut /&gt;
Yhdysvaltain avoin tennisturnaus 2023 – naisten kaksinpeli

Iga Świątek oli turnauksen puolustava mestari. Cori Gauff voitti uransa ensimmäisen grand slam -turnauksen.
Sijoitetut pelaajat.
&lt;section begin=sijoitetut /&gt;
&lt;section end=sijoitetut /&gt;
Novomyrhorod

 Novomyrhorod () on kaupunki Ukrainan Kirovohradin alueen Novoukrajinkan piirissä. Novomyrhorod sijaitsee Etelä-Bugin vesistöön kuuluvan Velyka Vys -joen varrella, 80 kilometriä aluekeskus Kropyvnytskyista luoteeseen. Kaupungin itäosassa on rautatieasema.
Tammikuun keskilämpötila on -5,8 °C ja heinäkuun +20,2 °C. Keskimääräinen vuosisademäärä 450–470 millimetriä.
Nykyisen asutuksen perustivat vuonna 1740 Zaporižžjan kasakat jo pronssiajalla käytetyn asuinpaikan kohdalle. Vuonna 1552 kasakkoihin kuuluvat Myrhorodin rykmentin joukot muodostivat Novy Myrhorodin kylän, jonne siirtyi Myrhorodista runsaasti siviiliväestöä. Vuosina 1752-1764 paikkakunta toimi tukikohtana ja hallinnollisena keskuksena keisarinna Elisabetin käskystä perustetun Uuden-Serbian (eli Novoserbia) alueelle. 1753 asutuskeskus suojattiin maavalleilla. Vuodesta 1797 lähtien paikkakunta oli Uuden Venäjän kuvernementin kihlakunnan kaupunki. Vuodesta 1803 siitä tuli osa Hersonin kuvernementtia, ja esimerkiksi vuoden 1897 väestönlaskennassa kaupungin väkiluvuksi kirjattiin 9 364. Ukrainan neuvostotasavallassa sille myönnettiin kaupungin asema vuonna 1960, kun siihen oli edellisenä vuonna yhdistetty Zlatopilin kaupunki ja Vynohradivkan ja Katerynivkan kylät.
Ukrainan tilastokeskus arvio kaupungin väkiluvuksi 10 715 asukasta (1.1.2022). Vuonna 2001 asukkaita oli 13 220. Heistä etnisesti ukrainalaisia oli valtaosa (yli 95 prosenttia), venäläisiä oli noin 3 prosenttia ja armenialaisia 0,15 prosenttia. ja 1990 asukkaita oli noin 16 200. 
Novomyrhorod oli aiemmin Novomyrhorodin piirin keskus. Kesän 2020 aluehallinnollisessa uudistuksessa piirien lukumäärää supistettiin merkittävästi ja Novomyrhorod piireineen liitettiin osaksi Novoukrajinkan piiriä.
Paikkakunnan arkkitehtonisista kohteista tunnetuin on Pyhän Elian kirkko (1786).
Mala Vyska

Mala Vyska (, vuosina 1769–1863 nimellä Kudaševe () on kaupunki Ukrainan Kirovohradin alueen Novoukrajinkan piirissä. Mala Vyska sijaitsee Etelä-Bugin vesistöön kuuluvan Mala Vys -sivujoen varrella, 60 kilometriä aluekeskus Kropyvnytskyista länsiluoteeseen. Joen ja kaupungin nimessä esiintyvä Vys tarkoittaa vanhan slaavin kielessä vettä. Kaupungissa toimii Vyskan rautatieasema.
Tammikuun keskilämpötila -5,8 °C ja heinäkuun +20,2 °C. Keskimääräinen vuosisademäärä 400 millimetriä.
Paikkakunnan asutus on yhden lähteen mukaan perustettu 1700-luvun ensimmäisellä puoliskolla. Toisaalta myös vuotta 1752 pidetään perustamisajankohtana, sillä silloin nykyisen Moldovan alueelta siirtyi väestöä paikkakunnalle. Venäjän keisarikunnan aikana Katariina II lahjoitti seudun maat vuonna 1768 prinsessa Kudaševalle, joka nimesi asutuksen 1769 nimensä mukaan. Vuonna 1863 aatelismies Ulašyn hankki tilan ja noin 200 kymmenystä maata itselleen ja nimesi paikkakunnan Mala Vyskaksi. Kaupungin aseman asutus sai vuonna 1957.
Ukrainan tilastokeskus arvio kaupungin väkiluvuksi 9 960 asukasta (1.1.2022). Vuonna 2001 asukkaita oli 13 132 (etniseltä taustaltaan enimmäkseen ukrainalaisia) ja 1990 noin 14 900. 
Mala Vyska oli aiemmin piirikeskus, mutta kesän 2020 aluehallinnollisessa uudistuksessa piirien lukumäärää supistettiin merkittävästi. Tällöin Mala Vyskasta piireineen tuli osa Novoukrajinkan piiriä.
Intel Extreme Masters

Intel Extreme Masters (IEM) on vanhin edelleen järjestettävä elektronisen urheilun turnaus, jota järjestää ESL. Turnaus järjestetään eri puolilla maailmaa peleissä "League of Legends", "Counter-Strike", "StarCraft II", "Hearthstone" ja "Quake Live", jotka vaihtelevat vuosittain.
Turnauksia käy katsomassa satojatuhansia ihmisiä paikanpäällä, mutta netin välityksellä turnauksia voi seurata samanaikaisesti miljoonia ihmisiä.
Historia.
Turnauksen konsepti kehitettiin vuonna 2006, jolloin tapahtuma alkoi levitä Euroopan ulkopuolelle. Erityisesti Pohjois-Amerikkaan se levisi nopeasti. Tapahtuman suosion levitessä Intel päätti tarjota tapahtumalle taloudellista tukea.
Turnauksen ensimmäinen kausi järjestettiin perustamisen yhteydessä "Warcraft III:ssä" ja "ssa". Tapahtumaan osallistui kilpailijoita 24 eri maasta Euroopassa, ja sen palkinto oli 160 000 euroa.
Loimaan uimahalli

Loimaan virkistysuimala Vesihovi on Loimaalla Hirvihovin liikuntakeskuksen yhteydessä sijaitseva uimahalli. Uimahallissa on iso uima-allas, vesiliukumäellä varustettu monitoimiallas, ulkoallas sekä pienten lasten allas.
Uimahallissa on ohjattuja vesijumpparyhmiä sekä vauva- ja perheuintiryhmiä. Uimahallin yhteydessä on myös kahvila.
Niari

Niari on yksi Kongon tasavallan kymmenestä alueesta. Se sijaitsee valtion eteläosassa ja rajoittuu Lekumuun, Bouenzaan ja Kouilouun. Niarin pinta-ala on 24 km² ja väkiluku 239 657 vuonna 2007.
Plateaux (Kongo)

Plateaux on yksi Kongon tasavallan kymmenestä alueesta. Alue sijaitsee suunnilleen maan keskiosassa ja sen pääkaupunki on Djambala. Plateauxin väkiluku oli 174 591 vuonna 2007.
Laboratoriolasi

Laboratoriolasi tarkoittaa kemiallisissa ja biologisissa laboratorioissa käytettäviä lasiastioita kuten koeputkia, pipettejä, mittalaseja, petrimaljoja sekä muita lasista tehtyjä välineitä, kuten nesteitä ja kaasuja johtavia putkia ja sekoitussauvoja.
Laboratoriolasi on koostumukseltaan erilaista kuin tavallisiin astioihin tai pakkauksiin käytettävä lasi. Perinteiset lasin ainesosat – kvartsihiekka (SiO2), potaska (NaO2) ja kalkki (CaO) – muodostavat noin 85 prosenttia laboratoriolasista, ja loppu 15 prosenttia sisältää boorioksidia, alumiinioksidia sekä pieniä määriä rautaoksidia, magnesiumoksidia ja klooria. Lasia kutsutaan "borosilikaattilasiksi". Vielä paremmin lämpöä kestää "kvartsilasi", jonka pääraaka-aine on vuorikristalli.
Laboratoriolasi valmistetaan puhaltamalla, mutta lähtökohtana ei ole vapaa lasimassa vaan borosilikaattilasista valmistetut lasiputket. Laboratoriolasin puhaltamossa ei siksi ole suuria lasiuuneja, vaan lasiputket kuumennetaan työstöä varten pienehköllä kaasulampulla.
Kirkas, kestävä ja kuumuutta sietävä lasi on vakiintunut laboratoriovälineiden materiaaliksi 1800-luvulta lähtien, jolloin sen kehitykseen vaikuttivat muun muassa koeputken keksinyt ruotsalaiskemisti Jöns Jacob Berzelius ja sähkökemian pioneeri, englantilainen Michael Faraday.
Teuvan uimahalli

Teuvan uimahalli on Teuvalla osoitteessa Rivakantie 8 sijaitseva uimahalli. Uimahallissa on kuntouinnin lisäksi mahdollisuus harrastaa vesijuoksua, vesijumppaa ja vesinyrkkeilyä. Uimahallin yhteydessä on myös kuntosali. 
Vuoden 2023 tammikuussa Teuva tarjosi väliaikaisesti ilmaiset mahdollisuudet uimahallin palveluiden käyttöön sen henkilökunnalle.
Augustin

Augustin on miehen etunimi. Se on syntynyt lyhentymänä latinalaisesta nimestä Augustinus, joka taas on alkuperältään diminutiivimuoto "kunnianarvoisaa" tarkoittavasta nimestä Augustus.
Augustin esiintyy myös sukunimenä. Myös englantilainen sukunimi Austin on syntynyt Augustin-nimen lyhentymänä.
Nimi Augustin on 1700-luvulla muutamana vuotena esiintynyt myös suomalaisessa almanakassa, 28. elokuuta. Päivä on vanhastaan kirkkoisä Augustinuksen muistopäivä, ja nimi Augustinus esiintyikin tällä päivällä 1700-luvulta vuoteen 1928 saakka, muutaman kerran kuitenkin lyhentyneenä muotoon Augustin.
Suomessa nimi Augustin on 1900-luvun alusta elokuuhun 2023 mennessä annettu noin 140 henkilölle.
Triathlon kesäolympialaisissa 2024

Triathlonissa kilpailtiin Pariisin 2024 kesäolympialaisissa 7. kertaa. Kilpailut käytiin 31. heinäkuuta – 5. elokuuta Pont d’Iénassa. Triathlonkilpailuformaatti olympialaisissa sekä naisten että miesten lajeissa koostui 1 500 metrin uinnista, 40 kilometrin pyöräilystä ja 10 kilometrin juoksusta.
Tokion 2020 olympialaisissa nähtiin ensimmäistä kertaa miesten ja naisten henkilökohtaisten tapahtumien lisäksi uusi tapahtuma – sekaviesti. Kahden miehen ja kahden naisen joukkueet kilpailevat lyhyen radan triathlonissa, joka on nopeatempoinen ja arvaamaton formaatti.
Sagenen kirkko

Sagenen kirkko () on Oslossa Sagenen kaupunginosassa sijaitseva uusgoottilainen tiilikirkko. Se valmistui vuonna 1891 ja sen suunnitteli arkkitehti Christian Fürst.
Muistomitali inhimillisestä auliudesta

Muistomitali inhimillisestä auliudesta (Pro Benignitate Humana, PBH) on Pohjoismaissa Suomen hyväksi sodan aikana tehdystä työstä jaettu muistomitali. Tasavallan presidentti C. G. E. Mannerheim hyväksyi muistomitalin jakoa koskevan tasavallan presidentin asetuksen 1. kesäkuuta 1945. Ensimmäiset muistomitalit jaettiin Ruotsiin, Tanskaan ja Yhdysvaltoihin.
Mitalin saajat olivat vastaanottaneet sotalapsia tai tehneet Suomea tukevaa työtä talvi- ja jatkosodan aikana tai jälkeen. Ruotsiin on jaettu 4 200 mitalia ja Suomeen 800. Mitalin jako Suomen kansalaisille päättyi vuonna 1952 ja vielä seuravana vuonna joitakin mitaleja jaettiin ulkomaille. Tasavallan presidentti Mauno Koivisto myönsi poikkeuksellisesti vuonna 1986 kuusi Pro Benignitate Humana -mitalia sekä vielä vuonna 1988 yhden mitalin. Erityisesti huomiota saivat pitkäaikaisesta humanitaarisesta avustustyöstä Veikko ja Lahja Hurstille myönnetyt mitalit.
Suomen kunniamerkkien keskinäisessä järjestyksessä Muistomitali inhimillisestä auliudesta sijoittuu Suomen Punaisen Ristin hopeisen ansiomitalin ja Suomen Punaisen Ristin pronssisen ansiomitalin väliin.
Christian Fürst

Christian Fürst (15. huhtikuuta 1860 Kristiania – 9. tammikuuta 1910 Kristiania) oli norjalainen arkkitehti. Hän opiskeli Kristianian teknillisessä koulussa sekä Berliinin teknillisessä yliopistossa. Fürstin tunnetuimpiin töihin kuuluvat Sagenen kirkko Oslossa ja Arendalin kirkko. Oslon lisäksi hän suunnitteli rakennuksia Kristiansandiin ja Ålesundiin, joita jälleenrakennettiin kaupunkipalojen jäljiltä.
Zanni

Zanni () on commedia dell'arten palvelijahahmo. Nimityksen taustalla on luultavasti Bergamon seudulla yleisen Giovanni-nimen deminutiivi. Zanni-hahmot syntyivät alun perin 1400-luvun jälkipuoliskolla Pojoen laakson teatteriseurueissa. Hahmot kuvasivat tietämättömiä ja köyhiä talonpoikia tai kantajia, jotka olivat kotoisin Bergamon maaseudulta. Bergamossa Giovanni-nimi viittasi miespalvelijoihin. 1500-luvun jälkipuoliskolla zanni-hahmot siirtyivät commedia dell'arten esityksiin. Käsite Dei zanni eli zannit viittasi myös improvisaatioteatteriin itseensä eli commedia dell'arteeen.
Commedia dell'artessa zannit esitettiin rahvaanomaisina, huvittavina, juonittelevina ja riettaina hahmoina. Heillä oli toisaalta käytännöllistä maalaisjärkeä, huumorintajua ja juonikkuutta, toisaalta taas taipumusta riidanhaluun, kateuteen, kostonhimoon ja petollisuuteen. Zannien rooliasuun kuului puusta veistetty tai nahasta valmistettu puolimaski, johon oli liimattu hiukset ja parta, löysä pusero, vyötäröltä nyöritetyt leveät housut sekä leveä tai korkea kartiomainen hattu, johon oli kiinnitetty pitkät höyhenet. Vasemmalla kyljellä roikkui usein pussi, myöhemmin lyhyt keppi.
Zannit käynnistivät näytelmän toiminnan ja huvittivat yleisöä hupsujen toimiensa ("lazzi") sekä ajankohtaisten sutkausten ja käytännön pilojen ("burle") avulla. Heidän pilkkansa kohdistui yleensä omahyväisiin, ylpeisiin ja mahtaileviin henkilöihin. Zannit olivat myös tunnettuja akrobaattisista taidoistaan. Joissakin teatteriesityksissä oli ainoastaan yksi zanni, toisissa taas kaksi tai jopa neljä. Usein kaksi zannia näytteli vastakkaisia rooleja, joista ensimmäinen oli ovela ja taitava, toinen taas kömpelö hölmö. Zannien päähahmoa kutsuttiin usein yksinkertaisesti Zanniksi, kun taas hänen kumppaneillaan oli erilaisia nimiä kuten Scapin, Scaramouche, Pedrolino, Harlekiini tai Pulcinella. Näistä kehittyi sittemmin omia itsenäisiä hahmojaan.
Saint Privat en Périgord

Saint Privat en Périgord on kunta Lounais-Ranskassa Dordognen departementissa Uuden-Akvitanian alueella. Se sijaitsee noin 48 kilometriä Périgueux’n kaupungista länteen.
Kunta muodostettiin 1. tammikuuta 2017, jolloin kolme kuntaa Festalemps, Saint-Antoine-Cumond ja Saint-Privat-des-Prés yhdistyivät.
Kunnan alueella on kolme historialliseksi monumentiksi luetteloitua kirkkoa. Festalempsin kylässä on 1100-luvulta peräisin oleva romaaninen Saint-Martinin kirkko. Saint-Antoine-Cumondin kylässä oleva Saint-Pierre-ès-Liensin kirkko on myös 1100-luvulta. Kirkko on linnoitettu ja se on hieno esimerkki romaanisesta arkkitehtuurista. Saint-Privat-des-Présin kylässä oleva Saint-Privatin kirkko on myös linnoitettu. Sen saintongeaisilainen julkisivu portaaleineen on 1100-luvulta.
Saint-Antoine-Cumondin kylässä oleva linna Château de Cumond on rakennettu 1700-luvulla. Linnan paikalla oli sitä ennen keskiaikainen talo.
Koror (saari)

Koror on Karoliinien saaristoon kuuluva saari, joka kuuluu Palaun valtioon. Saarella sijaitsee Kororin kaupunki, joka oli Palaun pääkaupunki vuoteen 2006 saakka.
Maantiede ja geologia.
Kororin saaren pinta-ala on 8 km2 ja sen korkein kohta on noin 140 metriä merenpinnan yläpuolella.
Saaren kallioperä on osittain korallipitoista kalkkikiveä ja osittain tulivuoritoiminnan synnyttämää.
Liikenne.
Kororin saari on yhdistetty sillalla Babelthuapiin ja silta on tärkeä maan liikenteelle, tietoliikenneyhteyksille sekä vedenjakelulle. Betonirakenteinen silta rakennettiin vuonna 1977, mutta se romahti vuonna 1996. Sen jälkeen paikalla oli ponttoonisilta, kunnes uusi riippusilta valmistui vuonna 2002.
Knife Girl

Knife Girl eli Lili Aslo (s. 2000) on suomalainen musiikintekijä, tuottaja ja popmuusikko. Aslon musiikissa kuuluu vaikutteita monesta eri musiikkityylistä kuten elektronisesta popista, bedroom popista, indie rockista ja hyperpopista. Suosikkituottajikseen Aslo itse on nimennyt Sophien ja A.G. Cookin, mikä kuuluu etenkin CUM-albumilla (2023).
Aslo aloitti musiikin tekemisen varhaisteini-ikäisenä vuonna 2013, kun hän alkoi julkaista musiikkia Soundcloud-palveluun. Tällä hetkellä Knife Girlin Soundcloud-tilillä on 171 kappaletta, ja artistilla on yli 12 miljoonaa kuulijaa ympäri maailmaa.
Ura.
Aslo aloitti uransa varhaisteininä taiteilijanimellä olli. Ura sai alkunsa, kun Also kertoi luokkakavereillensa olevansa DJ, koska se kuulosti hänen mielestään siistiltä. Valhe alkoi ahdistaa Asloa sen verran, että hän päätti oikeasti opetella musiikin tekemistä ja julkaista sitä Soundcloudiin. Kasvavan kuuntelijamäärän kannustamana Aslo jatkoi musiikin tekemistä. 
Vuodesta 2020 lähtien Aslo on ollut pop-diiva Knife Girl. Aslo sai levytyssopimuksen ja julkaisi debyytti-EP:nsä vuonna 2021. Ensimmäinen albumi "Uniform" ilmestyi 2022. Varhainen tuotanto on enimmäkseen Aslon yksin esittämää, mutta albumilla ja siitä irrotetuilla singleillä kuullaan myös yhtyesoittoa. Knife Girl julkaisi vuonna 2023 singlet "Estrogen" ja "Fragile" tulevalta CUM-albumiltaan.
Musiikin teemat.
Taiteilijapersoona Knife Girl on itsevarma ja vahva ”girlboss”, jonka musiikin on tarkoitus tanssittaa. Aslo on transsukupuolinen nainen, ja on käsitellyt hahmon ja musiikin kautta myös naiseutta. CUM -albumi (2023) käsittelee muutoksia sukupuolessa ja seksuaalisuudessa hormonihoitojen myötä. Aslo tuo musiikissaan esille sekä sukupuolieuforiaa, iloa omasta sukupuolesta, että pelkoa joutua viharikoksen kohteeksi. Syvällisistä teemoista huolimatta albumi on tyylillisesti tanssittavaa poppia. Myös albumin nimi CUM on tarkoituksellisesti sekä provosoiva että tunnelmaa keventävä valinta.
CUM 2 on artistin mukaan aiemman albumin ”jälkihehkua” ("afterglow"), ja artistin tapa tuoda tämä teemallinen kokonaisuus päätökseen.
Tunnustukset.
Knife Girl on ollut palkintoehdokkaana Indie Awards-kilpailussa sekä vuoden 2023 Emma-gaalassa kriitikoiden valinta-osiossa. Knife Girl oli myös osa YleX:n Läpimurto-listausta vuonna 2022 sekä Impalan ”Artists to watch” -listausta vuonna 2023.
Ammunnan maailmanmestaruuskilpailut 1966

Ammunnan 39. maailmanmestaruuskilpailut järjestettiin 14.–23. heinäkuuta 1966 Wiesbadenissa, Länsi-Saksan Hessenin osavaltiossa. Pääkilpailupaikka oli Freudenbergin ampumarata. Haulikkolajit ammuttiin Freudenbergissä ja Klarenthalissa. Kilpailuja järjestettiin kaikkiaan 36, joista vain kuusi oli naisille. Amerikkalainen kivääriampuja Gary Anderson saavutti eniten mitaleja eli 11, joista kuusi henkilökohtaista sarjalla 3-2-1 ja kaikkiaan kuusi kultamitalia. Mitalitilastossa Yhdysvallat nousi selväksi ykköseksi ohi Neuvostoliiton. Suomalaisille kisat oli pohjanoteeraus, sillä Suomen 37 urheilijan joukkue, ei saavuttanut yhtään mitalia. Perinteisesti kivääriampujat olivat olleet mitalien tuojia. Aiempien kisojen maailmanmestari Vilho Ylönen päätti näissä kisoissa MM-uransa. Kivääriampujissa oli mukana mm. ampumahiihtäjänä olympiamenestystä saavuttanut Antti Tyrväinen. Naisia oli 37-henkisessä joukkueessa kuusi ampujaa. Suomalaisista parhaimmin sijoittuivat pistooliampuja Raija Serlachius ja skeet-ampuja Hilkka Maattola seitsemänneksi. Miesten parhaat sijoitukset tulivat pienoiskiväärin 60 laukauksen makuuammunnassa, jossa Esa Kervinen oli 9:s ja vapaakiväärin makuuammunnassa, jossa Antti Tyrväinen oli 10:s. Lisäksi vapaapistooliampuja Seppo Saarenpää oli 12:s ja pienoiskiväärin makuulta Irma Varonen 13:s.
Yleisurheilun maailmanmestaruuskilpailut 2025

Yleisurheilun maailmanmestaruuskilpailut 2025 järjestettiin Tokiossa, Japanissa 13.–21. syyskuuta 2025. Kilpailut ovat järjestyksessään 20. yleisurheilun MM-kilpailut. Japani on isännöinyt kilpailuja aiemmin kaksi kertaa; Tokiossa vuonna 1991 ja Osakassa vuonna 2007.
Tokion ohella kilpailuja hakivat Nairobi, Singapore sekä Chorzów. Tokio valittiin kisaisännäksi 14. heinäkuuta 2022. Kilpailupaikkana toimii Japanin kansallisstadion, joka toimi vuoden 2020 kesäolympialaisten ja paralympialaisten päänäyttämönä.
Marsteinen

Marsteinen on norjalainen vuonna 1978 perustettu paikallislehti, jonka kotikunta on Austevoll. Se ilmestyy torstaisin ja kuuluu Polaris Media -konserniin. Lehti on saanut nimensä Marsteinin majakan mukaan.
Marsteinin majakka

Marsteinin majakka on Norjassa Austevollin kunnassa sijaitseva majakka. Se perustettiin vuonna 1877, automatisoitiin 1987 ja jäi miehittämättömäksi 2002.
Emsdettenin kouluammuskelu

Emsdettenin kouluammuskelu oli 20. marraskuuta 2006 Saksan Emsdettenissä tehty kouluhyökkäys, jossa loukkaantui 37 ihmistä. Ainoa kuolonuhri oli 18-vuotias hyökkääjä Sebastian Bosse, joka oli aiemmin opiskellut hyökkäyksen kohteeksi ottamassaan koulussa.
Tapahtumat.
Sebastian Bosse saapui koululle hieman ennen kello 9.30 pitkään mustaan takkiin ja kaasunaamariin pukeutuneena. Hän oli pysäköinyt autonsa lähelle koulua. Hänellä oli mukanaan kaksi kivääriä, pistooli, kaasupistooli, kolme kehoon kiinnitettyä pommia, kymmenen muuta omatekoista pommia, alaraajaan kiinnitetty veitsi ja polttopullo. Luodeista haavoittuivat koulun talomies ja neljä 12–16-vuotiasta oppilasta. Kahden oppilaan vammoja kuvattiin vakaviksi, mutta yksikään sivullisiin kohdistunut vamma ei ollut hengenvaarallinen. Hyökkääjä myös räjäytti savupommeja. Lopuksi hän teki itsemurhan ampumalla itseään päähän. Suurin osa uhrien loukkaantumisista johtui savun hengittämisestä. Koulusta evakuoitiin noin 700 oppilasta. Poliisi ei ampunut yhtään laukausta ja löysi Bossen kuolleena kahden ampuma-aseen vierestä.
Tausta ja reaktiot.
Emsdettenin kouluammuskelu oli pitkään suunniteltu teko. Bosse oli kesäkuussa 2004 uhannut netissä ihmisten ampumisella "kostoksi". Hän valmistui koulusta kuitenkin hyvin arvosanoin vuonna 2005. Ampumista seuranneena päivänä Bossen olisi ollut määrä ilmaantua oikeuteen vastaamaan Walther P38 -pistoolin laittomasta hallussapidosta. Nettiin Bosse kirjoitti hyökkäyksen olleen kosto koulukiusaamisesta. Hän kertoi myös oppineensa koulussa kunnolla vain olevansa "luuseri" ja kertoi vihaavansa ihmisiä. Nettisivuilla oli valokuvia miehestä aseistautuneena. Bosse harrasti usein metsästystä isänsä kanssa. Hän suhtautui sekä opiskelijoiden että rikostutkijoiden mukaan pakkomielteisesti aseisiin ja väkivaltaan. Opettajat kuvailivat Bossea yksinäiseksi. Bosse oli intohimoinen Counter-Striken pelaaja. 
Saksan kristillisdemokraattisen unionin parlamenttiryhmän varapuhemiehenä toiminut Wolfgang Bosbach ja Brandenburgin sisäministeri Jörg Schönbohm vaativat toimia Counter-Striken kaltaisia väkivaltaisia tietokonepelejä vastaan. Liittouma 90/Vihreät piti todellisena ongelmana tietokonepelien sijaan yksinäisyyttä. Bosbach kritisoi koulupsykologien vähäisyyttä suhteessa opiskelijoiden määrään. Bossen isä joutui ampumisesta kuultuaan sairaalaan henkisen romahduksen johdosta. Myös äiti sai hoitoa sairaalassa. Ampujalla oli 16-vuotias veli ja 15-vuotias sisko.
Skal vi danse

Skal vi danse on norjalaisella TV 2 -kanavalla vuodesta 2006 esitetty julkisuuden henkilöiden tanssikilpailu, joka perustuu brittiläiseen "Dancing with the Stars" -formaattiin.
Karsten Klepsvik

Karsten Klepsvik (4. elokuuta 1952 Austevoll – 8. tammikuuta 2025 Vollen) oli norjalainen diplomaatti. Hän toimi suurlähettiläänä Puolassa vuosina 2013–2017 ja Liettuassa vuosina 2017–2020.
Storebø

Storebø on Norjassa Austevollin kunnassa sijaitseva taajama ja kuntansa hallinnollinen keskus. Sen pinta-ala on 1,8 neliökilometriä ja asukasluku 1 658 vuonna 2022.
Huftarøy

Huftarøy on Norjassa Austevollin kuntaan kuuluva saari, jolla sijaitsee kunnan hallinnollinen keskus Storebø. Saaren pinta-ala on 49,2 neliökilometriä ja asukasluku 2 933 vuonna 2017. Saaresta on kaksi lauttayhteyttä mantereelle.
Ruotsin ralli 1993

Ruotsin ralli 1993 (viralliselta nimeltään "42. International Swedish Rally") oli rallin maailmanmestaruussarjan kilpailu kaudella 1993. Kilpailu järjestettiin 12. – 14. helmikuuta 1993. Kilpailu oli kauden toinen ja erikoiskokeiden yhteispituus oli .
Kilpailu kuului jälleen sekä kuljettajien MM-sarjaan että valmistajien MM-sarjaan. Kilpailuun lähti 109 autokuntaa, joista 52 pääsi maaliin.
Kari Sulkanen

Kari Tapio Sulkanen (s. 19. huhtikuuta 1944 Lahti) on suomalainen eläköitynyt yrittäjä ja yritysjohtaja, alkujaan voimistelunopettaja, joka on saanut kauppaneuvoksen arvonimen.
Sulkanen syntyi kauppias O. Sulkasen perheeseen. Hän avioitui ensin Marja Liisa Lehtovuoren ja sitten Katriina (Kiia) Maarit Enqvistin kanssa. Sulkanen valmistui liikunnanohjaajaksi Pajulahden urheiluopistosta 1963 ja sai A-valmentajan oikeudet uinnissa 1968. Hän oli Lahdessa Kiveriön koulun voimistelunopettaja 1964–1967 ja 1971–1972 ja Kannaksen yhteiskoulun voimistelunopettaja vuodesta 1967, Suomen Valtakunnan Urheiluliiton Nuorten Suurkisojen pääsihteeri 1971, Karvamarja-nimisen kirja- ja paperikaupan perustaja 1971, Tiimarin omistaja 1975–1995, Tukkutiimi Oy:n, vuodesta 1998 Tiimari Oy ja vuodesta 1999 Tiimari Oyj, toimitusjohtaja 1975–2001 ja osakas 1975–1990 sekä vuodesta 1997 ja hallituksen jäsen vuoteen 2002. Sulkanen on ollut myös Aino &amp; Adams Oy:n, vuodesta 1999 Lahden Järvimatkailu Oy, osakas, toimitusjohtaja ja hallituksen puheenjohtaja sekä Puukstaavin omistaja 1975–1995, Kari Sulkanen Oy:n osakas 1990–1991 ja Kartanon Kauppahuone Oy:n toimitusjohtaja ja hallituksen puheenjohtaja, samoin kuin Lahden Monialakonsultit Oy:n hallituksen jäsen. Laitialan kartanon omistaja Hollolassa Sulkanen on ollut vuodesta 1981. Kauppaneuvoksen arvonimen hän sai 1999. Sulkanen valittiin vuoden yrittäjäksi Lahdessa 1986.
Brittiläiset Neitsytsaaret yleisurheilun maailmanmestaruuskilpailuissa

Brittiläiset Neitsytsaaret on osallistunut yleisurheilun ulkoratojen täyden ohjelman maailmanmestaruuskilpailuihin vuodesta 1983 eli ensimmäisistä kisoista lähtien. Se on saanut MM-kilpailuissa yhden mitalin. 
Ensimmäinen pistesijalle, eli kahdeksan parhaan joukkoon sijoittunut Brittiläisiä Neitsytsaaria edustanut urheilija oli Chantel Malone, joka sijoittui Lontoossa 2017 naisten pituushypyssä seitsemänneksi. Ensimmäisen mitalinsa maa sai Budapestissä 2023, kun Kyron McMaster sijoittui miesten 400 metrin aitajuoksussa hopealle. Dohassa 2019 McMaster oli sijoittunut samassa lajissa neljänneksi.
Pakistan yleisurheilun maailmanmestaruuskilpailuissa

Pakistan on osallistunut yleisurheilun ulkoratojen täyden ohjelman maailmanmestaruuskilpailuihin vuonna 1983 ja sen jälkeen vuodesta 1991 lähtien kaikkiin kisoihin lukuun ottamatta vuoden 1999 kisoja. Se on saanut MM-kilpailuissa yhden mitalin. 
Ensimmäinen pistesijalle, eli kahdeksan parhaan joukkoon sijoittunut Pakistania edustanut urheilija oli Arshad Nadeem, joka Eugenessa 2022 sijoittui miesten keihäänheitossa viidenneksi. Arshad Nadeem toi myös Pakistanin ensimmäisen mitalin, kun hän sijoittui hopealle Budapestissä 2023.
Sebulon

Sebulon () on Vanhassa testamentissa nuorin Jaakobin ja Lean kuudesta pojasta. Hänet lasketaan yhdeksi Israelin kansan kantaisistä. Raamatussa Sebuloniin viitataan vain vähän, mutta kerrotaan kuitenkin että Sebulonilla oli kolme poikaa – Sered, Elon ja Jahleel – joista jokaisesta tuli oman klaanin perustaja.
Dina (Raamattu)

Dina () on Ensimmäisessä Mooseksen kirjassa Lean ja Jaakobin ainoa tytär. Raamatussa Dina joutuu Sikemin hallitsijan pojan raiskaamaksi, mikä johtaa lopulta siihen, että Jaakobin pojat Simeon ja Leevi hyökkäävät kaupunkiin ja tappavat kaupungin kaikki miehet.
Ensimmäisellä vuosisadalla elänyt Josephus kertoo Diinasta teoksessaan "Ioudaike archaiologia". Hänen kuvauksensa tapahtumista poikkeaa merkittävästi Raamatun kertomuksesta. Josephus kertoo muun muassa, että kaksi veljestä tappoivat miehet, kun nämä olivat humalassa juhlissa.
Toni Kurkimäki

Toni Kurkimäki (s. 1978 Lapua) on suomalainen elokuvaohjaaja ja DJ. Hänen ohjauksiaan on muun muassa "Lapua 1976".
Ura.
Kurkimäki ohjasi 1999 Lapualla ja Alanurmossa harrastelijavoimin kuvatun kauhuelokuvan "Surmanlaakso". Vuonna 2014 hän ohjasi Lapuan patruunatehtaan räjähdyksestä kertovan lyhytelokuvan "Huhtikuu". Vuonna 2023 Kurkimäki ohjasi varsinaisen esikoiselokuvansa, "Lapua 1976", jonka taustana on niin ikään Lapuan suuronnettomuus. Molemmissa elokuvissa on sama työryhmä.
DJ:nä eli tiskijukkana Kurkimäki on toiminut 1990-luvulta alkaen. Hän on juontanut niin festivaaleilla, klubeilla kuin radiossa (Radio HitMix).
Viro lasten Eurovision laulukilpailussa

Viro osallistui Lasten Eurovision laulukilpailuun ensimmäistä kertaa vuonna 2023.
Viron yleisradioyhtiö Eesti Rahvusringhääling vastaa maan osallistumisesta ja valitsi Arhanna Sandra Arbman maan ensimmäiseksi edustajaksi.
Jättimuura

Jättimuura ("Batara cinerea") on puumuuriin kuuluva lintulaji. Lajia tavataan Etelä-Amerikassa.
Koko ja ulkonäkö.
Jättimuura kasvaa 31–36 cm pitkäksi, ja on heimonsa suurin laji. Sukupuolet muistuttavat enimmäkseen toisiaan ulkonäöltään. Lajin pää, rinta ja vatsa ovat ruskehtavan harmaat. Päälaella on musta töyhtö, ja naaraan otsa on punaruskea. Jättimuuran selkä, siivet ja pyrstö ovat mustat ja niissä on koiraalla valkoisia ja naaraalla ruskeita poikkiviiruja. Linnun nokka on pitkä ja koukkupäinen.
Levinneisyys ja elintavat.
Jättimuuraa tavataan Boliviassa, Paraguayssa, Brasiliassa ja Argentiinassa. Lajin elinympäristöä ovat kosteat metsät ja erityisesti niiden tiheiköt. Jättimuura liikkuu pareittain, ja sen ravintoa ovat hyönteiset sekä pienet selkärankaiset eläimet.
Gad

Gad (, ’onni’, vuoden 1938 raamatunsuomennoksessa Gaad) oli Ensimmäisen Mooseksen kirjan mukaan ensimmäinen Jaakobin ja Silpan kahdesta pojasta ja israelilaisten gadilaisten heimon perustaja. Gadin poikien nimet olivat Raamatun mukaan Sifjon, Haggi, Suni, Esbon, Eri, Arodi ja Areli.
Naftali

Naftali () oli Ensimmäisessä Mooseksen kirjassa nuorempi Jaakobin ja Bilhan pojista. Hänestä tuli naftalilaisen heimon perustaja. 
Raamatussa kerrotaan Naftalin nimeämisestä: Raakel sanoi: "»Minä olen käynyt sisareni kanssa ankaran kamppailun, ja nyt olen voittanut.» Ja hän antoi pojalle nimeksi Naftali" Naftali tarkoittaa nimenä "kamppailuni".
Raamatun mukaan Naftalin poikia olivat Jahseel, Guni, Jeser ja Sillem.
Itävallan kommunistinen puolue

Itävallan kommunistinen puolue (, KPÖ) on Itävallassa toimiva kommunistinen puolue. Se on yksi Euroopan parlamentissa toimivan Euroopan vasemmistopuolueen perustajapuolueista.
Perustaminen.
KPÖ perustettiin 3. marraskuuta vuonna 1918. Perustajien joukkoon kuuluivat Ruth Fischer, Karl Steinhardt, Franz Koritschoner ja Lucien Laurat.
Historia.
KPÖ sai kolme edustajaa Itävallan kansallisneuvostoon vuonna 1956.
Suomeen juurtuneet

Suomeen juurtuneet on Arto Halosen ohjaama suomalainen dokumenttielokuva, joka tuli ensi-iltaan syyskuussa 2023.
Dokumenttielokuva kertoo 1970-luvulla Suomeen saapuneista afroamerikkalaisista koripalloilijoista Leon Huff ja Ervin Latimer sekä heidän pojistaan Shawn Huff ja Ervin Latimer Jr. "Suomeen juurtuneet" on tarina isien ja poikien välisistä suhteista ja suomalaisuuteen juurtumisesta.
Bryan Zaragoza

Bryan Zaragoza Martínez (s. 25. huhtikuuta 2001 Málaga, Espanja) on espanjalainen jalkapalloilija. Hän edustaa Espanja Primera Divisiónissa pelaavaa Celta Vigoa ja on pelipaikaltaan laitalinkki.
Seurajoukkueura.
Zaragoza liittyi Granadan junioriakatemiaan vuonna 2019 kotikaupunkinsa seurasta Conejito Málagasta. 29. toukokuuta 2020 hän teki seuran kanssa vuoteen 2022 asti ulottuvan sopimuksen ja siirtyi myöhemmin syksyllä lainasopimuksella Segunda División B:ssä pelanneeseen Club Polideportivo El Ejidoon.
Heinäkuussa 2021 Zaragoza nostettiin Granadan reservijoukkueeseen, joka pelasi maan neljänneksi korkeimmalla sarjatasolla Segunda División RFEF:ssa. Ensiesiintymisensä seuran edustusjoukkueessa hän teki 30. marraskuuta 2021 Copa del Reyn ottelussa Club Deportivo Lagunaa vastaan.
14. tammikuuta 2022 Zaragoza teki seuran kanssa uuden vuoteen 2024 asti ulottuvan sopimuksen. Hän pelasi ensimmäisen ottelunsa 12. syyskuuta 2022 maan toiseksi korkeimmalla sarjatasolla Segunda Divisiónissa vieraskentällä Eibaria vastaan.
Ensimmäisen maalinsa ammattilaisurallaan Zaragoza teki 18. marraskuuta 2022 kotiottelussa Albacete Balompiéta vastaan. 29. toukokuuta 2023 Granadan voitettua Segunda Divisiónin mestaruuden ja joukkueen palattua takaisin maan pääsarjaan Primera Divisióniin, Zaragozan sopimusta jatkettiin vuoteen 2027 asti.
6. joulukuuta 2023 saksalaisseura Bayern München ilmoitti, että Zaragoza tulee siirtymään seuraan kaudeksi 2024–2025 ja hänen kanssaan on tehty kesään 2029 asti ulottuva sopimus. Bayern München maksoi pelaajan sopimukseen kirjatun ulosostopykälän, joka oli arvoltaan 15 miloonaa euroa.
Antero Varovainen ja onnenkivi

Antero Varovainen ja onnenkivi on Arto Halosen ohjaama koko perheen musikaalielokuva, joka tuli ensi-iltaan lokakuussa 2023.
Elokuvassa sarjakuvia ja vampyyrikertomuksia ahmiva Julius (Emil Paloniemi) tapaa kaupungin laitamilla hylätyssä talossa asuvan mansikkamehua juovan vampyyrin Antero Varovaisen (Mikko Nousiainen). Ystävykset yrittävät valmistaa onnenkiveä, jonka ohje on Varovaisen isoäidin salaisessa reseptikirjassa. Julius haluaa antaa kiven toisistaan etääntyneille vanhemmilleen, jotta he löytäisivät uudestaan yhteisen onnen.
Elokuvan ovat käsikirjoittaneet Jukka Itkonen ja Arto Halonen, ja musiikin on säveltänyt Tuomas Kantelinen. Itkonen ja Halonen ovat kirjoittaneet myös "Antero Varovainen ja onnenkivi" -nimisen romaanin, joka julkaistiin elokuussa 2023.
Pääosan esittäjä Emil Paloniemi valittiin rooliin kahdeksansadan hakijan joukosta. Elokuva on kuvattu Latviassa ja Tampereella. Elokuvaa levitti elokuvateattereihin Nordisk Film Finland.
Innamorati

Innamorati ( tai rakastavaiset) ovat commedia dell'arten hahmoja, nuoria rakastavaisia. Nämä hieman realistisemmat hahmot ilmaantuivat commedia dell'arteen myöhemmin kuin lajityypin alkuperäiset koomiset hahmot. Innamorati toivat esityksiin selkeyttä ja johdonmukaisuutta, ja näytelmien juonta voitiin heidän ansiostaan kehittää monimutkaisempaan suuntaan. Innamorati-hahmot eivät käyttäneet naamioita ja he pukeutuivat viimeisimmän muodin mukaisesti. Rakastavaisilla oli usein samaa sävyä olevat vaatteet, mikä korosti heidän yhteenkuuluvuuttaan. Innamorati ovat näytelmissä usein iäkkäämpien perushahmojen, kuten Pantalonen tai Dottoren, lapsia tai holhokkeja. 
Naispuolisten innamorata-hahmojen yleisiä nimiä olivat Aurelia, Celia, Delia, Diana, Flaminia, Isabella, Lavinia, Lidia, Valeria ja Vittoria sekä 1700-luvulla Rosaura. Miespuolisten innamorato-hahmojen yleisiä nimiä olivat Cinzio, Fabrizio, Flavio, Fulvio, Leandro, Lelio, Orazio, Ortensio, Ottavio ja 1700-luvulla Florindo. Kun roolit alun perin kehitettiin, niitä kutsuttiin nimillä "amorosi" ja "amorose", ja kaksoisrooleja esittävissä näytelmissä ne erotettiin primi ja secondi amorosiksi.
Tyypillisessä commedia dell'arten näytelmässä innamoratin rakkaustarina on esityksen pääjuoni. Tarina voi esimerkiksi kertoa rakastavaisista, jotka joutuvat olosuhteiden pakosta olemaan erillään tosistaan. Toinen tyypillinen tarina kertoo vecchiosta ja nuoresta inamoratosta, jotka kilpailevat inamoratan rakkaudesta.
Rakastavaiset tuovat commedia dell'arteen saippuaoopperamaisuutta ja jatkokertomuksista tuttua kepeää viihteellisyyttä, joiden ympärille saattoi helposti kehittää vauhdikasta toimintaa ja yllättäviä juonenkäänteitä. Innamorati-hahmot ovat melko yksiulotteisia, sillä heitä leimaa ennen kaikkea se, että he ovat epätoivoisesti rakastuneita. Heidän tärkein tehtävänsä onkin lähinnä kuljettaa juonta eteenpäin ja auttaa yleisöä samastumaan hahmoihin.
Gabriel Magalhães

Gabriel dos Santos Magalhães eli Gabriel (s. 19. joulukuuta 1997) on brasilialainen jalkapalloilija, joka edustaa Englannin Valioliigassa pelaavaa Arsenalia. Hän on pelipaikaltaan keskuspuolustaja.
Seurajoukkueura.
Gabriel siirtyi Avaín junioreista Brasilian Série B:ssä pelanneeseen seuran edustusjoukkueeseen vuonna 2016. Hän siirtyi Lilleen kolmen miljoonan euron siirtosummalla tammikuussa 2017. Pelattuaan seurassa yhden Ligue 1:n ottelun hän oli seuraavalla kaudella lainalla saman sarjan Troyesissa ja kroatialaisessa Dinamo Zagrebissa, joissa kummassakin pelasi yhden pääsarjaottelun. Kausilla 2018–2020 hän pelasi Lillessä yhteensä 38 Ligue 1:n ottelua ja teki kaksi maalia. Mestarien liigassa hän pelasi kuusi ottelua.
Gabriel siirtyi Englannin Valioliigan Arsenaliin 26 miljoonalla eurolla syyskuussa 2020. Hän teki avausmaalinsa heti ensimmäisen kierroksen ottelussa Fulhamia vastaan. Hän pelasi avauskaudellaan 23 liigaottelua ja teki kaksi maalia. Kolmen seuraavan kauden aikana hän pelasi yhteensä viittä vaille kaikki Arsenalin valioliigaottelut. Liigamaaleja hän teki kausittain viisi, kolme ja neljä. Kaudella 2024–2025 hän pelasi 28 valioliigaottelua ja teki kolme maalia. Mestarien liigassa hän on pelannut Arsenalissa 19 ottelua ja tehnyt yhden maalia. Eurooppa-liigassa pelaamissaan 13 ottelussa hän on tehnyt yhden maalin. Hän voitti FA Community Shieldin 2023.
Maajoukkueura.
Gabriel pelasi ensimmäisen ottelunsa Brasilian maajoukkueessa MM-karsintaottelussa Boliviaa vastaan syyskuussa 2023. Ensimmäisen maajoukkuemaalinsa hän teki MM-karsinnassa Venezuelaa vastaan saman vuoden lokakuussa.
Gabriel valittiin Brasilian joukkueeseen kesän 2024 Copa Américaan, mutta pelasi turnauksessa vain toisessa alkulohko-ottelussa Paraguayta vastaan, jossa hän tuli vaihdosta kentälle Éder Militãon tilalle ottelun loppuminuuteilla. Hän on elokuun puoleenväliin 2025 mennessä pelannut 14 maaottelua, joista yhtä Copa Américan ottelua lukuun ottamatta kaikki ovat olleet MM-karsintaotteluita.
Peluri – kuolema on elävien ongelma

Peluri – kuolema on elävien ongelma on Teemu Nikin ohjaama ja käsikirjoittama suomalainen draamakomedia, joka tuli ensi-iltaan syyskuussa 2023.
Elokuvassa ruumisautobisneksen halvimmat kuskit Risto ja Arto ovat joutuneet tilanteeseen, jossa kaikki on mennyt pieleen ja uusi alku olisi tarpeen. Risto on pelannut kotinsa ja perheensä ja Arto on saanut niskakipuja hoidattaessaan kuulla, ettei hänellä ole käytännössä juurikaan aivoja.
Elokuvan pääosia näyttelevät Pekka Strang ja Jari Virman. Elokuvan on tuottanut It’s Alive Films, ja sen levittää elokuvateattereihin Scandinavian Film Distribution.
Arthur Russell (muusikko)

Charles Arthur Russell Jr. (21. toukokuuta 1951 Oskaloosa, Iowa – 4. huhtikuuta 1992 New York) oli yhdysvaltalainen avantgarde-säveltäjä ja -muusikko, pääinstrumenttinaan sello. Hänen musiikissaan sirpaleinen ja luonnosmainen ilmaisu yhdistyy usein 1970-luvun diskovaikutteisiin.
Yhdysvaltojen Keskilännestä New Yorkiin muuttanut Russell teki läpi 1970-luvun yhteistyötä runoilija Allen Ginsbergin kanssa. Miehiä yhdistivät buddhalaisuus ja homoseksuaalisuus. Russellin yhtye The Flying Hearts säesti usein Ginsbergin lavaesiintymisiä. 1970-luvun puolivälissä Russell toimi pari vuotta The Kitchen -avantgarde-klubin musiikkipäällikkönä ja kiinnitti esiintyjiksi muun muassa yhtyeet Talking Heads ja The Modern Lovers.
Elinaikanaan Russell julkaisi vain diskotyylisen albumin "24→24 Music" (1981) taiteilijanimellä Dinosaur L ja sen jälkeen omalla nimellään instrumentaalialbumin "Tower of Meaning" (1983) ja lauluakin sisältävän levyn "World of Echo" (1986). Näistä "Tower of Meaning" oli tarkoitettu musiikiksi Robert Wilsonin ohjaamaan teatteriproduktioon "Medea", mutta Wilson riitaantui Russellin kanssa ja musiikin julkaisi minimalistisäveltäjä Philip Glass omalla pienellä levymerkillään.
Russell kuoli aidsiin vain 40-vuotiaana vuonna 1992 ja jätti jälkeensä paljon julkaisematonta materiaalia. Audika Records -levymerkin perustanut Steve Knutson on parinkymmenen vuoden ajan koonnut materiaalista useita julkaisuja yhteistyössä Russellin lähipiirin kanssa.
Bank Junction

Bank Junction on Lontoon Cityssä sijaitseva vilkas risteys, jossa yhdeksän katua risteää toisensa. Risteyksessä on useita merkittäviä rakennuksia: Bank of England pohjoisessa, Royal Exchange idässä ja Mansion House etelässä. Sen tuntumassa sijaitsee myös Bankin metroasema. 
Risteyksestä saavat alkunsa seuraavat kadut:
Bank Junctionin ympäristössä muutetaan katujärjestelyjä vuosina 2022–2024 kolarien ehkäisemiseksi, jalankulun sujuvoittamiseksi ja ilmanlaadun parantamiseksi.
Grels

Grels on Suomessa ja Ruotsissa käytetty miehen etunimi, joka pohjautuu ’valpasta’ merkitsevään kreikkalaisperäiseen nimeen Gregorius. Grels on ruotsalainen lyhentymä Gregoriuksen skandinaavisesta muunnelmasta "Gregers".
Grels-nimeä on tiettävästi esiintynyt Suomessa vuodesta 1499 alkaen. Nykyään se on hyvin harvinainen nimi. Digi- ja väestötietoviraston etunimitilastoon on elokuuhun 2023 mennessä kirjattu 30–40 tämännimistä miestä.
Nimipäivät.
Grels-nimi lisättiin suomenruotsalaiseen almanakkaan Gregorius- ja Greger-nimien rinnalle vuonna 1950. Nimipäivä on 12. maaliskuuta.
Vuosina 1986–1992 Grelsillä, Gregerillä ja Gretalla oli Ruotsin almanakassa yhteinen nimipäivä 13. maaliskuuta.
Nimi muissa yhteyksissä.
Etunimi Grels on alkuosana ahvenanmaalaisessa paikannimessä Grelsby. Kyseessä on Finströmissä sijaitseva kylä.
Lattapersikka

Lattapersikka ("Prunus persica" var. "platycarpa") on persikan litteähedelmäinen muunnos. Litteä muoto johtuu yhdestä geenistä, ja ominaisuus periytyy jälkeläisille vallitsevasti. Alkuperämaassaan Kiinassa lattapersikka on tunnettu jo pitkään, mutta sen laaja kaupallinen tuotanto on käynnistynyt vasta 1980-luvulla Yhdysvalloissa alkaneen jalostustoiminnan myötä.
Kuvaus.
Lattapersikan hedelmä on muodoltaan litteämpi kuin tavallisen persikan. Kivi on pieni ja sekin on litistynyt.
Alkuperä ja historia.
Lattapersikka, samoin kuin itse persikka lajina, on peräisin Kiinasta. Vuodelta 1081 peräisin olevassa "Luoyang hua mu ji" -teoksessa mainitaan 30 muunnosta persikasta, joista yksi oli lattapersikka, "pan tao".
Kiinasta lattapersikka tuotiin myöhemmin muihin maanosiin. 1800-luvulla se saapui ainakin Australiaan, Yhdysvaltoihin ja Englantiin. 1980-luvulle asti lattapersikan viljely oli melko rajoittunutta, koska puiden kylmänkestävyys ja hedelmien säilyvyys oli heikkoa. Etelä-Euroopassa lattapersikan viljely oli mahdollista, mutta 1990-luvulle asti se oli pienimuotoista viljelyä kotitalousten omaan käyttöön. Esimerkiksi Sisiliassa on harjoitettu lattapersikan (paikalliselta nimeltään "tabacchiere") perinteistä viljelyä noin vuodesta 1950.
1980-luvulla Catherine Bailey ja L. Fredric Hough kehittivät Yhdysvalloissa uuden lattapersikkalajikkeen. Starks Nursery kaupallisti lajikkeen nimellä ’Stark Saturn’. Uusi lajike oli aiempia lattapersikoita kylmänkestävämpi ja parempilaatuinen, ja se innoitti myös uusien jalostushankkeiden luomista niin Yhdysvalloissa kuin muissakin maissa. Lattapersikkaan keskittyviä jalostusohjelmia toteutettiin muun muassa Ranskassa, Italiassa ja Kiinassa. ’Stark Saturn’ oli valkomaltoinen lajike, mutta osa uudemmista lattapersikoista on keltamaltoisia, kuten italialainen ’UFO’-lajikesarja.
2000-luvun alussa lattapersikan suosio kasvoi Espanjassa, josta on tullut lattapersikan tärkeimpiä tuottajamaita Kiinan ohella. Lattapersikan yleistyminen on muuttanut merkittävästi Espanjassa viljeltävien persikkalajikkeiden valikoimaa, ja lattapersikat ovatkin osin korvanneet perinteisempiä persikkalajikkeita. Merkittävin tuotantoalue on Murcia, jossa kolme viljellyintä lattapersikkalajiketta ovat italialaiset ’UFO 3’ ja ’UFO 4’ sekä ranskalainen ’Sweet Cap’. Vuonna 2007 alkoi myös espanjalainen jalostusohjelma, jonka tulos on ’Siroco’-lajikesarja. Kovaa kysyntää seurannut tuotannon lisääminen on aiheuttanut maaperän huonontumista sekä maan tiivistymistä ja eroosiota. 
Geneettinen tausta.
Geneetikko James W. Lesley (1888–1982) oli ensimmäinen, joka selitti lattapersikan litteän muodon geneettistä taustaa. Vuonna 1940 julkaistussa tutkimuksessa hän totesi, että litteä muoto on monogeeninen ominaisuus, joka noudattaa mendelististä periytymismallia. Litteä muoto on dominantti pyöreään nähden. Myöhemmät tutkijat ovat selvittäneet muun muassa geenin lokusta, joka on kromosomin 6 loppupäässä.
Tornion uimahalli

Tornion uimahalli on Tornion Putaalla osoitteessa Viidankatu 22a sijaitseva uimahalli. Uimahallissa on kuusiratainen ja 25 metriä pitkä pääallas, terapia-allas, lastenallas, opetusallas, kylmäallas, poreallas, kahluuallas sekä vesiliukumäki. Lisäksi uimahallissa on hyppyallas yhden ja kolmen metrin ponnahduslaudoilla sekä viiden metrin hyppytasolla. 
Uimahalli remontoitiin täysin vuonna 2017–2018. Uimahallissa on kaksi saunaa sekä miesten että naisten puolella.